Este diumenge es realitzarà la I Neteja de Platges i Fons Marins de Camp de Morvedre
30 de setembre 2021

![Imagen sin texto alternativo.](/media/t1wfkhyu/76-c1-mini-programa-limpieza-playas-img_3950.jpg)  
  

L'Ajuntament de Sagunt col·labora amb UGT-PV del Camp de Morvedre i Federació d'Activitats Subaquàtiques de la Comunitat Valenciana, a més de l'Ajuntament de Canet d'en Berenguer i el Centre de Busseig Costa Palància en la I Neteja de Platges i Fons Marins de Camp de Morvedre. Una iniciativa d'UGT que proposa la neteja del litoral costaner comprés entre la zona Sud de la platja Racó de Mar de Canet d'en Berenguer, junt al Club Nàutic de Canet d'en Berenguer i la zona Nord de la platja del Port de Sagunt, en la zona de l'espigó de Ciutat Mar.

  

L'alcalde de Sagunt i regidor de Medi Ambient, Darío Moreno, ha agraït en primer lloc a UGT per esta proposta, així com la col·laboració de la resta d'entitats, i ha manifestat que **«quan parlem de medi ambient i sostenibilitat és important que duguem a terme accions transversals des dels diferents sectors de la societat que demostren que hi ha una preocupació que va més enllà d'un ajuntament, sinó que realment és la societat la que demanda este tipus d'actuacions»**.

  

A més a més, ha remarcat esta actuació de **«tint comarcal»**, ja que **«la platja no entén de fronteres administratives i per això és important que quan plantegem esta mena d'accions siga de manera global i arribant a tots els racons que puguem»**.

  

Tal com ha explicat la secretària general d'UGT a l'Horta Nord, Camp de Túria i Camp de Morvedre, Pilar Tarragón, es tracta d'una iniciativa que continua en la línia de la defensa del medi ambient. **«Després d'estar tancats a casa i eixir a passejar per la platja, hi havia molta brutícia. Em vaig espantar de veure tants guants i màscaretes i eixa va ser la gota final que em va fer decidir-me per fer una neteja»**. Així mateix, ha indicat que **«calia implicar els ajuntaments, tant de Sagunt com de Canet, que necessitaven l'ajuda dels ciutadans per a netejar les seues platges»**, agraint la seua disposició, i ha agraït també la implicació del Centre de Busseig.

  

Per la seua part, el director tècnic del Centre de Busseig Costa Palància, Eduardo Canet, ha explicat com s'ha organitzat l'activitat tant pel que respecta a les zones de neteja com els grups. Ha insistit en la importància del respecte al medi ambient durant la neteja, per a no retirar en una zona alguna resta i que es cause més mal. Per això es farà una xicoteta xarrada prèvia a l'acte.

  

Les zones de neteja per mar seran l'escullera de la platja del Port de Sagunt, la del pantalà i la de Ciutat Mar; en Canet, l'exterior del Club Nàutic, d'esta manera es poden recollir tots els plàstics i residus que es queden en les roques pels corrents i evitar d'este mode que arriben a les platges. En este cas, seran dos grups de 25 bussejadors amb titulacions i assegurances corresponents els que s'encarregaran d'esta neteja. En total, participen 50 persones i també es comptarà amb la col·laboració d'embarcacions de socorrisme i emergència com a suport.

  

D'altra banda, la neteja per la costa es realitzarà en les zones del delta del Palància, la zona Sud de la platja de Canet, i la zona Sud de la platja del Port de Sagunt. En este cas se centren sobretot en els espigons de Port de Siles, Ciutat Mar i espigó del Pantalà. Seran també 50 els voluntaris, encara que es poden ampliar les persones en terra.

  

Així mateix, es tracta d'una activitat apta per a xiquets i xiquetes en la qual a més hi haurà un taller específic per a ells i elles sobre residus amb jocs i experiments, que muntarà el Centre d'Educació Ambiental de la Comunitat Valenciana.

  

En este sentit, Moreno remarca que la iniciativa es preocupe d'educar a les pròximes generacions i que tinga ressò en la societat. **«Que la gent sàpia que existeix i que alguns, els que puguen, que s'animen a participar i que col·laboren. I altres, que aprenguen també per a utilitzar-ho com a exemple i poder dur a terme actuacions d'este tipus»**.

  

Per a poder inscriure's com a voluntari per a l'activitat, es pot fer a través d'**[este formulari](https://docs.google.com/forms/d/e/1FAIpQLSdWosFIaIh_kU__dNEztQE33docHPGpdp7dYYXjqT0hWuZACQ/viewform)** en la pàgina web d'UGT.

  

  

*   [](http://www.facebook.com/sharer.php?u=https://aytosagunto.es/va/actualitat/este-diumenge-es-realitzara-la-i-neteja-de-platges-i-fons-marins-de-camp-de-morvedre/ "Facebook")
*   [](http://twitter.com/share?url=https://aytosagunto.es/va/actualitat/este-diumenge-es-realitzara-la-i-neteja-de-platges-i-fons-marins-de-camp-de-morvedre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/este-diumenge-es-realitzara-la-i-neteja-de-platges-i-fons-marins-de-camp-de-morvedre/ "Linked In")
*   [](mailto:?body=https://aytosagunto.es/va/actualitat/este-diumenge-es-realitzara-la-i-neteja-de-platges-i-fons-marins-de-camp-de-morvedre/)